b'\n_START_ARTICLE_\nAbdul Wahid Pedersen\n_START_PARAGRAPH_\nAbdul-Wahid Reino Arild Pedersen (f\xc3\xb8dt 1. februar 1954, tidligere Reino Arild Pedersen, oftest omtalt som Abdul Wahid Pedersen) er en dansk imam.\n_START_SECTION_\nBiografi\n_START_PARAGRAPH_\nReino Pedersen blev f\xc3\xb8dt i Sverige 1. februar 1954 som s\xc3\xb8n af Peder Pedersen og Sirkku Marjatta Koskinen. Han meldte sig tidligt ud af folkekirken og begyndte en eksistentiel s\xc3\xb8gen. Han opfattede sig i f\xc3\xb8rste omgang som "frit\xc3\xa6nker" uden for de etablerede religioner, blev vegetar og var forbundet med hippie-kulturen. Som 21-\xc3\xa5rig rejste han rundt i Afrika, Asien og Mellem\xc3\xb8sten. Han praktiserede hinduisme i de f\xc3\xb8lgende \xc3\xa5r og opholdt sig bl.a. hos guru Ajmer Sharif i Rajasthan, Indien, hvor hans meditative og mystiske oplevelser f\xc3\xb8rte ham i retning mod monoteisme og pan-religi\xc3\xb8sitet._NEWLINE_I 1979 vendte han tilbage til Danmark, f\xc3\xb8rst \xc3\x85rhus og siden i et kollektiv i Voldby ved Hammel. Reino og en ven dannede musikgruppen The Striking Vikings. Samtidig gik Reino p\xc3\xa5 specialarbejderskole, hvor han fik f\xc3\xa6rdigheder inden for bygge- og anl\xc3\xa6g.\n_START_SECTION_\nKonversion\n_START_PARAGRAPH_\nReino m\xc3\xb8dte i 1982 en gammel ven Abdullah Tolstrup, som var konverteret til islam. I 1982, under forberedelse til en rejse til Nordafrika, besluttede Reino at konvertere til islam. Kort tid efter lod han sit lange h\xc3\xa5r klippe, forlod sin vegetariske livsstil, oph\xc3\xb8rte med hashrygning og flyttede til K\xc3\xb8benhavn, hvor han begyndte at l\xc3\xa6re arabisk og studere sufisme under ledelse af Omar Louborg, en anden dansk konvertit. Reino tilf\xc3\xb8jede Abdul-Wahid (arabisk: Guds tjener) til sit navn i 1985._NEWLINE_Pedersen blev altmuligmand i et muslimsk center, redakt\xc3\xb8r af det muslimske tidsskrift Liv og l\xc3\xa6rer p\xc3\xa5 en muslimsk friskole, Centeret, i en villa p\xc3\xa5 Frederiksberg. Tidsskriftet var finansieret af penge fra Kuwait.\n_START_SECTION_\n\xc3\x86gteskab\n_START_PARAGRAPH_\nPedersen forespurgte i det muslimske milj\xc3\xb8 efter en passende muslimsk hustru, og en marokkaner formidlede kontakt med en kvinde i Marokko. Efter udveksling af fotografier bes\xc3\xb8gte Pedersen kvindens familie i Marokko i 1983, hvor de blev gift. Hustruen, Fatima, flyttede til Danmark i 1984, og parret har fire b\xc3\xb8rn.\n_START_SECTION_\nDom for narkotikahandel\n_START_PARAGRAPH_\nPedersen blev i december 1983 id\xc3\xb8mt 16 m\xc3\xa5neders f\xc3\xa6ngsel for k\xc3\xb8b og salg af lidt over fem kg hash efter straffelovens s\xc3\xa5kaldt grove narko-paragraf 191, som hjemler f\xc3\xa6ngselsstraf i indtil 10 \xc3\xa5r. Handelen havde fundet sted mens han boede i kollektivet ved \xc3\x85rhus. Han afsonede 11 m\xc3\xa5neder af dommen, og i f\xc3\xa6ngslet studerede han islam, arabisk og oversatte religi\xc3\xb8se b\xc3\xb8ger fra engelsk til dansk.\n_START_SECTION_\nVirke som imam\n_START_PARAGRAPH_\nAbdul-Wahid Pedersen er medstifter af Islamisk-Kristent Studiecenter og leder fredagsb\xc3\xb8nnen i en mosk\xc3\xa9 p\xc3\xa5 N\xc3\xb8rrebro i K\xc3\xb8benhavn. Han har desuden v\xc3\xa6ret skoleleder og har undervist p\xc3\xa5 forskellige danske muslimske friskoler. Derudover har han udf\xc3\xb8rt frivilligt hj\xc3\xa6lpearbejde for den muslimske n\xc3\xb8dhj\xc3\xa6lpsorganisation ISRA i en r\xc3\xa6kke muslimske lande._NEWLINE_Abdul Wahid Pedersen tilh\xc3\xb8rer sufismen, en overvejende meditativ gren af islam._NEWLINE_Han er ogs\xc3\xa5 medlem af Muslimer i Dialog og aktiv i n\xc3\xb8dhj\xc3\xa6lpsorganisationen Danish Muslim Aid.\n_START_SECTION_\nMuhammed-krisen\n_START_PARAGRAPH_\nDa en gruppe af danske imamer og muslimske organisations repr\xc3\xa6sentanter tog p\xc3\xa5 en imam-rundrejse til Mellem\xc3\xb8sten, udtalte Pedersen, at det er p\xc3\xa5faldende, hvordan nogle kritiserede Islamisk Trossamfund for at rejse sagen i udlandet, da det ofte er de samme mennesker, som kritiserer muslimerne for ikke at ville respektere ytringsfriheden. Det var en generel h\xc3\xa5n af islam og muslimer i hele verden, mente han._NEWLINE_Han deltog 22.-23. marts 2006 i en islamisk konference i Bahrain om Muhammed-tegningerne, der var trykt i Jyllands-Posten i september 2005.\n_START_SECTION_\nFord\xc3\xb8mmelse af terrorangrebene i London\n_START_PARAGRAPH_\nI forbindelse med 2005 terrorangrebene i London, ford\xc3\xb8mte Pedersen angrebene: "Hvis man mener, man har noget at uds\xc3\xa6tte p\xc3\xa5 en anden person, s\xc3\xa5 vender man sig til den person og f\xc3\xa5r tingene afsluttet der. Man tager det ikke ud p\xc3\xa5 gader og str\xc3\xa6der og retter sin vrede mod tilf\xc3\xa6ldige mennesker."\n_START_SECTION_\nHoldning til Sharia\n_START_PARAGRAPH_\nAbdul Wahid Pedersen er bl.a. blevet bem\xc3\xa6rket i den offentlige debat med sine forklaringer om Sharia, de islamiske retsregler.\n_START_SECTION_\nUtroskab/Hor\n_START_PARAGRAPH_\nHan har bl.a. markeret sig i den offentlige debat med et synspunkt om, at henrettelse ved stening ikke st\xc3\xa5r til diskussion. P\xc3\xa5 Kristeligt Dagblads hjemmeside religion.dk svarer han den 18. april 2002 p\xc3\xa5 et sp\xc3\xb8rgsm\xc3\xa5l om islamisk strafferet (Sharia), som var indf\xc3\xb8rt i dele af Nigeria:_NEWLINE_"Vi kan hurtigt blive enige om, at stening til d\xc3\xb8de er en meget grusom form for afstraffelse, men det \xc3\xa6ndrer ikke p\xc3\xa5, at den set i islamisk lys er blevet forordnet af Skaberen selv. Vi er derfor umiddelbart ikke bemyndigede til at \xc3\xa6ndre p\xc3\xa5 samme._NEWLINE_De ting, som er givet i Koranen eller af Profeten Muhammad i en utvetydig form, st\xc3\xa5r for s\xc3\xa5 vidt ikke til diskussion blandt muslimer. I samme \xc3\xb8jeblik vi ville s\xc3\xa6tte disse ting til diskussion, ville vi jo i bund og grund have erkl\xc3\xa6ret os som ikke troende p\xc3\xa5 Allah og Hans budbringer og ville dermed have stillet os selv uden for Islam. ..._NEWLINE_N\xc3\xa5r Allah har foreskrevet en s\xc3\xa5 voldsom og uhyggelig straf, skal det forst\xc3\xa5s p\xc3\xa5 rette m\xc3\xa5de. For det f\xc3\xb8rste er det meningen, at folk ikke skal beg\xc3\xa5 hor, og Allah har derfor stillet en straf i udsigt, som kan f\xc3\xa5 de fleste til at holde sig fra det. ..."\n_START_SECTION_\nFlerkoneri\n_START_PARAGRAPH_\nIf\xc3\xb8lge Ritzau den 23. marts 2007 ville Abdul Wahid Pedersen i nogle tilf\xc3\xa6lde udf\xc3\xb8re vielser til flerkoneri, der er tilladt i islam:_NEWLINE_"Hvis der kommer en til mig, og jeg kan fornemme, at der er tale om en kone nummer to, s\xc3\xa5 vil jeg normalt sige nej. Med mindre kone nummer et st\xc3\xa5r der og siger, at det er helt i orden, og siger, at hun ikke kan f\xc3\xa5 b\xc3\xb8rn, eller at der er en anden grund."_NEWLINE_Han har sammenlignet flerkoneri med utroskab, hvorfor han mener, at hvis der ikke er tale om juridisk gyldige \xc3\xa6gteskaber, s\xc3\xa5 er der ikke tale om noget, der p\xc3\xa5 nogen m\xc3\xa5de strider mod dansk lov. Han p\xc3\xa5pegede\xc2\xb4, at hvis man ser p\xc3\xa5, hvordan folks seksuelle relationer er i Danmark generelt, s\xc3\xa5 er seksuelle forhold uden for \xc3\xa6gteskab ikke mangel p\xc3\xa5 integration.\n_START_SECTION_\nHomoseksualitet\n_START_PARAGRAPH_\nOm homoseksualitet, som efter islamisk ret principielt straffes med d\xc3\xb8den, har Abdul Wahid Pedersen i 2007 sagt, at homoseksualitet aldrig vil blive legaliseret i islam, selv om han ikke ville udelukke, at en homoseksuel kunne v\xc3\xa6re en god muslim. Den 21. marts 2009 sagde han dog, at et forbud mod homoseksualitet kun var en rent hypotetisk mulighed i dag:_NEWLINE_"Man kan jo ikke lovgive om folks privatliv. Det er fuldst\xc3\xa6ndig absurd at forestille sig. Derfor er det ogs\xc3\xa5 en pseudounders\xc3\xb8gelse. For man sp\xc3\xb8rger til noget, som er helt absurd \xe2\x80\x93 til en ikke-mulighed, siger han."_NEWLINE_Det var hans kommentar til en unders\xc3\xb8gelse, der viste, at 28 procent af indvandrere og efterkommere fra muslimske lande ville forbyde homoseksualitet. Blandt etniske danskere ville 3 procent forbyde homoseksualitet. Unders\xc3\xb8gelsen var foretaget af Danmarks Statistik for CEPOS i slutningen af 2007.\n_START_SECTION_\nOmsk\xc3\xa6ring af piger\n_START_PARAGRAPH_\nI kraft af sit virke som dansk imam og leder af den somaliske privatskole Al-Kownain i K\xc3\xb8benhavn havde Pedersen uddelt et papir om omsk\xc3\xa6ring til skolens l\xc3\xa6rerstab, som redegjorde for skolens politik. Vejledningen henvendt til l\xc3\xa6rerne, offentliggjort i dagbladet Information i 2007, omtalte bl.a. omsk\xc3\xa6ring som "en \xc3\xa6refuld" handling for kvinder og redegjorde for, hvordan den mildeste form for omsk\xc3\xa6ring var "tilladt" if\xc3\xb8lge islam og "stort set ikke var skadelig for kvindens \xc3\xa6gteskabelige" liv. To andre og mere vidtg\xc3\xa5ende former for omsk\xc3\xa6ring blev ford\xc3\xb8mt som "leml\xc3\xa6stelse", men p\xc3\xa5 intet tidspunkt tog Pederens skriftelige vejledning afstand fra omsk\xc3\xa6ring eller klargjorde, at omsk\xc3\xa6ring er forbudt if\xc3\xb8lge dansk lov. I et interview med Information bekr\xc3\xa6ftede han tv\xc3\xa6rtimod, at omsk\xc3\xa6ring i den milde form er tilladt if\xc3\xb8lge islam, men kundgjorde dog, at det ikke var noget, han ville anbefale eller tilskynde til.\n_START_SECTION_\nKunstige m\xc3\xb8domme\n_START_PARAGRAPH_\nPedersen har i 2008 udtalt at det ikke b\xc3\xb8r v\xc3\xa6re n\xc3\xb8dvendigt, at piger f\xc3\xa5r en ny kunstig jomfruhinde, fordi de skal giftes. Han omtaler denne type indgreb som "lappel\xc3\xb8sninger"; "At jomfruhinden er sprunget, kan have helt andre \xc3\xa5rsager, end at pigen har v\xc3\xa6ret ude p\xc3\xa5 andet \xc3\xa6rinde. Men pigerne vurderer vel, at det er en kulturelt betinget n\xc3\xb8dvendighed, hvis de f\xc3\xa5r en ny."_NEWLINE_I oktober 2009 udvandrede Pedersen fra DR2\'s \'Deadline\' program i vrede, da han f\xc3\xb8lte sig overfaldet og snydt af programmets anden deltager, Kristina Aamunds sp\xc3\xb8rgsm\xc3\xa5l om de s\xc3\xa5kaldte jomfru-operationer. Han mente ikke at have h\xc3\xb8rt om problemet, mens Aamund syntes det var underligt at Pedersen ikke have h\xc3\xb8rt om det f\xc3\xb8r nu.\n_START_SECTION_\nPolitik\n_START_PARAGRAPH_\nPedersen var kandidat for og et af de ledende medlemmer i Minoritetspartiet, som nu er opl\xc3\xb8st.\n_START_SECTION_\nKlimatopm\xc3\xb8de 2009 og Ahmadinejad\n_START_PARAGRAPH_\nDa Irans pr\xc3\xa6sident Mahmoud Ahmadinejad g\xc3\xa6stede K\xc3\xb8benhavn under FN\'s klimatopm\xc3\xb8de i december 2009, deltog Pedersen sammen med andre danske muslimer i m\xc3\xb8det.'